*VEGA præsenterer:*

**Sitrende og betagende folkpoesi fra brølende modig sprechstallmeister**

*Den brølende karismatiske folk-singer/songwriter Ben Caplan kombinerer galgenhumor med melodrama og hudløs ærlighed i Lille VEGA d. 2. oktober.*

Ben Caplan er ingen ordinær canadisk folk-singer/songwriter. Han er også en karismatisk charmør, musikalsk galning og ærlig poet. Hans musik er lige så uhyre fængslende som hans skæggede udseende komplet med en stor og uregerlig lys manke. Caplan besidder en rå, raspende og brølende karismatisk croon, der ganske enkelt er umulig at se bort fra.

På Caplans seneste projekt er han gået på opdagelse i temaer som immigration, tab, mørke, kærlighed, sex og Gud. Han turnerer med en frisk bunke sange, der oprindeligt blev komponeret til teaterstykket *Old Stock: A Refugee Love Story*. Han er næsten konstant på turné, og har siden sin debut i 2011 spillet over 1000 koncerter.

Inspirationen til sangskriverens medrivende fortællinger kommer i store træk fra opvæksten i et troende jødisk miljø. Blandt de største næringskilder findes østeuropæiske sigøjnerviser og jødisk klezmermusik tilsat et lille skvæt dybfølt soul fra de amerikanske sydstater. I selskab med Caplan kommer man som lytter både med til den vindblæste ensomhed i det kolde Canada og den røgfyldte bar i New Orleans, hvor whiskyen flyder og øretæverne ligger i luften.

Sangerens lyd udspringer fra den dybe og rungende baryton-stemme, der på den ene side kan være blød og lun som et uldtæppe og på den anden side kras og ubarmhjertig som en ståluldssvamp. Han er en musiker med kærlighed til både skrøbelige akkorder og brudte melodier. Sangene drives frem af melodrama og stærke tekster, der er modige både i spændvidde og intensitet. Caplan er sangskriver, performer og entertainer i ordenes reneste betydning. Fra det øjeblik han træder ind på scenen, bliver man fanget af hans smittende livsmod og besnærende fremtoning. Galgenhumoren og den overvældende stemme kommer for alvor til sin ret til liveshows, hvor han, med sit talentfulde femmands-band som akkompagnement, garanteret kommer til at krybe ind under huden på én.

**Fakta om koncerten:**

Ben Caplan (CA)

Tirsdag d. 2. oktober kl. 20.00

Lille VEGA, Enghavevej 40, 1674 København V

Billetpris: 150 kr. + gebyr

Billetsalget starter d. 9. marts kl. 10.00 via vega.dk og Ticketmaster